Nõukogu määrus (EÜ) nr 1674/2003,

22. september 2003,

millega muudetakse määrust (EÜ) nr 1796/1999, millega kehtestatakse lõplik dumpinguvastane tollimaks muu hulgas Poolast ja Ukrainast pärit terastrosside ja -kaablite impordi suhtes ning nõutakse lõplikult sisse nende suhtes kehtestatud ajutine tollimaks

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 22. detsembri 1995. aasta määrust (EÜ) nr 384/96 kaitse kohta dumpinguhinnaga impordi eest riikidest, mis ei ole Euroopa Ühenduse liikmed, [1] eelkõige selle artikleid 8 ja 9,

võttes arvesse komisjoni ettepanekut, mis on esitatud pärast konsulteerimist nõuandekomiteega,

ning arvestades järgmist:

A. EELNEV MENETLUS

(1) 20. mail 1998 algatas komisjon teatud muu hulgas Ukrainast pärit terastrosside ja -kaablite impordi suhtes dumpinguvastase menetluse. [2]

(2) 30. juulil 1998 algatas komisjon teatud muu hulgas Poolast pärit terastrosside ja -kaablite impordi suhtes dumpinguvastase menetluse. [3]

(3) Ajutised meetmed kehtestati komisjoni määrusega (EÜ) nr 362/1999. [4] Samaaegselt kiitis komisjon muu hulgas heaks Poola eksportiva tootja Drumeti (edaspidi "Drumet") käesoleva määruse artikli 2 lõike 1 kohase hinnakohustuse. Drumetis toodetud ja otse ühendusse eksporditud asjaomaste toodete import vabastati kõnealuse määruse artikli 1 lõike 3 kohaselt dumpinguvastasest tollimaksust.

(4) Kõnealuse menetluse tulemusena kehtestati dumpingu kahjustava mõju ärahoidmiseks nõukogu määrusega (EÜ) nr 1796/1999 [5] dumpinguvastane tollimaks. Drumetile temaga sõlmitud hinnakohustuse tõttu ja selle alusel lõplikku tollimaksu endiselt ei kohaldatud.

(5) Lisaks kiitis nõukogu oma otsusega 1999/572/EÜ [6] muu hulgas heaks Ukraina eksportiva tootja, osaühingu Silur (edaspidi "Silur") hinnakohustuse.

B. HINNAKOHUSTUSE MITTETÄITMINE

1. Drumet (Poola)

(6) Drumetis heaks kiidetud hinnakohustust kohaldati ainult selliste terastrosside ja -kaablite ühendusse suunatud impordi suhtes, mida Drumet on tootnud ja otse müünud (st esitanud arve ja lähetanud kauba) ühenduses tegutsevatele esimestele sõltumatutele klientidele (hinnakohustuse 2. säte).

(7) Lisaks kohustus Drumet mitte hoidma kõrvale hinnakohustuse sätetest, muu hulgas ka "mis tahes mul viisil" hinnakohustuse punkti 6 kohaselt.

(8) Hinnakohustuse järelevalve eest vastutavate komisjoni teenistuste teostatud kontrollimiste tulemusena selgitati välja, et Drumet on eespool nimetatud kohustusi rikkunud kahel viisil. Esiteks ei ole Drumet müünud oma terastrosside ja -kaablite ühendusse suunatud eksporti tervenisti sõltumatutele importijatele otse, vaid ühenduses tegutsevate sidusimportijate vahendusel. Teiseks on Drumet korduvalt esitanud eksitavat teavet kõnealuse importija kohta ja seega rikkunud peale hinnakohustuse 6. punkti ka komisjoniga loodud usaldussuhet, millel põhines hinnakohustuse heakskiit. Komisjoni määruses (EÜ) nr 1678/2003 [7] kirjeldatakse väljaselgitatud rikkumisi täpsemalt.

(9) Komisjoni eespool nimetatud määrusega tühistati hinnakohustuse heakskiitmine ja seetõttu tuleks määruse (EÜ) nr 384/96 artiklite 8 ja 9 kohaselt Drumeti valmistatud asjaomase toote impordile viivitamatult kehtestada lõplik dumpinguvastane tollimaks.

2. Silur (Ukraina)

(10) Silur kohustus muu hulgas mitte kõrvale hoidma hinnakohustuse sätetest, esitades eksitavat teavet terastrosside ja -kaablite päritolu kohta, või mingil muul viisil. Lisaks hõlmab hinnakohustuse kohaldamisala ainult teatud tüüpi terastrosse ja -kaableid. Kohaldamisalasse mittekuuluvate terastrosside ja -kaablite suhtes kohaldatakse dumpinguvastast tollimaksu.

(11) Euroopa Pettustevastase Ameti (OLAF) teostatud uuringust ilmnes, et Siluri valmistatud terastrosse ja -kaableid on Siluri teadmisel imporditud ühendusse vale päritolumaa deklareerimise teel. Peale selle selgitati välja, et hinnakohustuse kohaldamisalasse mittekuuluvaid terastrosse ja -kaableid oli müüdud ühendusse hinnakohustuse alla kuuluvaina, mistõttu need olid põhjendamatult vabastatud dumpinguvastasest tollimaksust. Komisjoni määruses (EÜ) nr 1678/2003 kirjeldatakse väljaselgitatud rikkumisi täpsemalt.

(12) Sellises olukorras on hinnakohustuse heakskiit Siluri ettepanekul komisjoni eespool nimetatud määruse alusel tühistatud. Seetõttu tuleks Siluri valmistatavate asjaomaste toodete impordile viivitamatult kehtestada määruse (EÜ) nr 384/96 artiklitele 8 ja 9 vastav lõplik dumpinguvastane tollimaks.

C. MÄÄRUSE (EÜ) NR 1796/1999 MUUTMINE

(13) Arvestades hinnakohustuste tühistamist ja kooskõlas määruse (EÜ) nr 384/96 artikli 8 lõikega 9 tuleks vastavalt muuta määruse (EÜ) nr 1796/1999 artikli 2 lõiget 3 ning äriühingute Drumeti ja Siluri poolt toodetavate kaupade suhtes kohaldada nende äriühingute jaoks määruse (EÜ) nr 1796/1999 artikli 1 lõikes 2 ette nähtud asjakohast dumpinguvastase tollimaksu määra (Drumetile 27,9 % ja Silurile 51,8 %),

ON VASTU VÕTNUD KÄESOLEVA MÄÄRUSE:

Artikkel 1

1. Määruse (EÜ) nr 1796/1999 artikli 1 lõikes 2 toodud tabelis asendatakse Ukraina kohta kehtiv TARICi lisakood "8900" koodiga "…".

2. Määruse (EÜ) nr 1796/1999 artikli 2 lõikes 3 toodud tabel asendatakse järgmise tabeliga:

"Riik | Äriühing | TARICi lisakood |

Ungari | Drótáru és Drótkötél Ipari és Kereskedelmi Rt. Besenyöi utca 18, 3527 Miskolc,Hungary | 8616 |

Poola | Slaskie Zaklady Lin i Drutu "Linodrut" Spólka Akeyjna Fabryka Lin i Drutów "Linodrut" Zabrze Spólka z organiczona odpowiedzialnoscia PL-41-800 Zabre,Sobieskiego Street No 1 | 8619 |

Fabryka Lin i Drutów Falind Spólka z organiczona odpowiedzialnoscia PL-41-201 Sosnowiec,Niwecka Street 1 |

Górnoslaska Fabryka Lin i Drutu Linodrut Bytom Spólka organiczona odpowiedzialnoscia, 41-906 Bytom, Ks. Jerzago Popieluszki Street 1 |

Dolnoslaska fabryka Lin i Drutu "Linodrut Linmet" Spólka z organiczona odpowiedzialnoscia, 58-309 Walbrzych,Sluga Street 2 |

Mehhiko | Aceros Camesa SA de CV Margarita Maza de Juárez No 154, Col Nueva Ind. Vallejo México D.F.C.P.07700 Mexico | A022 |

Lõuna-Aafrika Vabariik | Haggie Lower Germiston Road Jupiter PO Box 40072 Cleveland South Africa | A023 |

India | Usha Martin Industries & Usha Beltron Ltd Shakespeare Sanani,Calcutta,700071,India | A024" |

Artikkel 2

Käesolev määrus jõustub järgmisel päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 22. september 2003

Nõukogu nimel

eesistuja

R. Buttiglione

[1] EÜT L 56, 6.3.1996, lk 1. Määrust on viimati muudetud määrusega (EÜ) nr 1972/2002 (EÜT L 305, 7.11.2002, lk 1).

[2] EÜT C 155, 20.5.1998, lk 11.

[3] EÜT C 239, 30.7.1998, lk 3.

[4] EÜT L 45, 19.2.1999, lk 8.

[5] EÜT L 217, 17.8.1999, lk 1.

[6] EÜT L 217, 17.8.1999, lk 63.

[7] EL T L 238, 25.9.2003, lk 13.

--------------------------------------------------